**O B R A Z L O Ž E NJ E**

**Prijedloga Odluke** **o načinu ostvarivanja prednosti pri upisu djece**

**u dječje vrtiće kojima je osnivač Grad Zagreb**

1. **PRAVNI TEMELJ**

Pravni temelj za donošenje Odluke o načinu ostvarivanja prednosti pri upisu djece u dječje vrtiće kojima je osnivač Grad Zagreb je članak 20. Zakona o predškolskom odgoju i obrazovanju (Narodne novine 10/97, 107/07, 94/13, 98/19 i 57/22). Navedenim člankom propisano je ostvarivanje prednosti pri upisu djece u dječji vrtić kojem je osnivač jedinica lokalne ili područne (regionalne) samouprave, dok način ostvarivanja prednosti utvrđuje osnivač dječjeg vrtića svojim aktom.

Člankom 41. točka 2. Statuta Grada Zagreba (Službeni glasnik Grada Zagreba 23/16, 2/18, 23/18, 3/20, 3/21, 11/21- pročišćeni tekst i 16/22) propisano je da Gradska skupština Grada Zagreba donosi odluke i druge opće akte kojima uređuje pitanja iz samoupravnog djelokruga Grada Zagreba.

1. **OCJENA STANJA, OSNOVNA PITANJA KOJA SE TREBAJU UREDITI I SVRHA KOJA SE ŽELI POSTIĆI UREĐIVANJEM ODNOSA NA PREDLOŽENI NAČIN**

Trenutačno je na snazi Odluka o načinu ostvarivanja prednosti pri upisu djece i mjerilima za naplatu usluga predškolskih ustanova Grada Zagreba od roditelja - korisnika usluga (Službeni glasnik Grada Zagreba 6/11, 19/11 i 15/12).

Zakon o izmjenama i dopunama Zakona o predškolskom odgoju i obrazovanju (objavljen u Narodnim novinama broj 57/22 i stupio na snagu dana 28. svibnja 2022. godine) donosi određene novine u sustav ranog i predškolskog odgoja i obrazovanja. U smislu ovog akta, najznačajnija novina odnosi se na članak 20. kojim se ostvarivanje prednosti pri upisu djece u dječji vrtić kojem je osnivač jedinica lokalne ili područne (regionalne) samouprave regulira na značajno drugačiji način od propisanog u Odluci koja je trenutačno na snazi. U istom članku u stavku 5. propisana je obveza jedinice lokalne ili područne (regionalne) samouprave osnivača dječjih vrtića da svojim aktom uredi način ostvarivanja prednosti pri upisu djece u dječje vrtiće kojima je osnivač. Prednost pri upisu imaju djeca koja do 1. travnja tekuće godine navrše četiri godine života. Ukoliko dječji vrtić kojemu je osnivač jedinica lokalne ili područne (regionalne) samouprave ne može upisati svu prijavljenu djecu, djeca se upisuju prema prednostima koje su utvrđene u stavku 4. navedenog članka Zakona o predškolskom odgoju i obrazovanju.

Važeća Odluka je u proteklom periodu više puta mijenjana odnosno dopunjavana, a stupanjem na snagu novih te izmijenjenih i dopunjenih zakona i propisa kojima je reguliran sustav ranog i predškolskog odgoja i obrazovanja, istu je neophodno uskladiti i sadržajno urediti način ostvarivanja prednosti pri upisu djece u dječje vrtiće kojima je osnivač Grad Zagreb. Vodeći se metodološko-nomotehničkim pravilima izrade propisa, preglednošću sadržaja odluke i lakšeg stjecanja uvida u isti od strane javnosti, novom Odlukom o načinu ostvarivanja prednosti pri upisu djece u dječje vrtiće kojima je osnivač Grad Zagreb postigla bi se svrha odvajanja pravne naravi njezinog sadržaja teksta od pravne naravi sadržaja teksta Odluke o mjerilima za naplatu usluga dječjih vrtića kojima je osnivač Grad Zagreb od roditelja/skrbnika korisnika usluga.

U skladu s naprijed navedenim, nacrtom prijedloga nove odluke namjerava se unaprijediti sustav upisa u dječje vrtiće kojima je osnivač Grad Zagreb i osigurati transparentnost istog, kao i ojačati socijalnu osjetljivost za djecu rane i predškolske dobi iz skupina socioekonomski nepovoljnog položaja kao i ujednačavanja prakse zajedno s drugim jedinicama lokalne ili područne (regionalne) samouprave.

Temeljem Zakona o pravu na pristup informacijama (Narodne novine 25/13, 85/15 i 69/22) o Nacrtu prijedloga Odluke o načinu ostvarivanja prednosti pri upisu djece u dječje vrtiće kojima je osnivač Grad Zagreb provodi se internetsko savjetovanje u trajanju od 3­­­­­­­­­­­. ožujka do 3­­­­­­­­­­­. travnja 2023.

Sukladno navedenom predlaže se donošenje Odluke o načinu ostvarivanja prednosti pri upisu djece u dječje vrtiće kojima je osnivač Grad Zagreb, kao u prilogu.

1. **SREDSTVA ZA PROVOĐENJE ODLUKE**

Za provođenje ove odluke osigurana su sredstva u Proračunu Grada Zagreba za 2023.

1. **OBRAZLOŽENJE ODREDABA PRIJEDLOGA ODLUKE**

**Člankom 1.** određuje se predmet odnosno Odlukom se uređuje način ostvarivanja prednosti pri upisu djece u dječje vrtiće kojima je osnivač Grad Zagreb.

**Člankom 2.** propisuje se organizacija i provedba upisa djece u programe gradskih dječjih vrtića prema planu upisa što ga za svaku pedagošku godinu donosi upravno vijeće gradskog dječjeg vrtića uz suglasnost Gradskog ureda za obrazovanje, sport i mlade. Nadalje se propisuje da Gradski ured za obrazovanje, sport i mlade utvrđuje način, vrijeme i uvjete upisa u zajedničkoj Obavijesti o upisu djece u gradske dječje vrtiće što se objavljuje na mrežnim stranicama i oglasnim pločama svih gradskih dječjih vrtića te na mrežnoj stranici Grada Zagreba, dok gradski dječji vrtići uz objavu iste objavljuju i informacije s detaljnim podacima o svim verificiranim programima koje pružaju u skladu s planom upisa. Upisi djece u programe gradskih dječjih vrtića u pravilu se provode elektroničkim putem.

**Člankom 3.** propisuje se da se u gradske dječje vrtiće mogu upisati djeca od navršenih godinu dana života do polaska u osnovnu školu, a iznimno i djeca u dobi od šest mjeseci do navršene prve godine života u one gradske dječje vrtiće koji imaju verificiran posebni program za djecu u dobi od šest mjeseci do navršene prve godine života i osigurane potrebne uvjete za realizaciju istog.

**Člankom 4.** propisuje se prednost pri upisu djece u gradske dječje vrtiće temeljem kriterija prebivališta. Prednost pri upisu u programe gradskih dječjih vrtića imaju djeca koja zajedno s oba roditelja/skrbnika (odnosno samohranim roditeljem ili jednim roditeljem ukoliko se radi o jednoroditeljskoj obitelji) imaju prebivalište na području Grada Zagreba. Nadalje se propisuje da djeca pod skrbništvom, djeca koja su smještena u udomiteljske obitelji, ili u dom za djecu ili kod drugog pružatelja socijalne usluge smještaja sukladno propisima koji reguliraju socijalnu skrb i ako nemaju prebivalište na području Grada Zagreba, a njihov skrbnik ili udomitelj ima prebivalište na području Grada Zagreba, odnosno ako dom za djecu ili drugi pružatelj socijalne usluge smještaja ima sjedište ili podružnicu na području Grada Zagreba, kao i djeca strani državljani pod međunarodnom ili privremenom zaštitom, koja imaju prebivalište/boravište na području Grada Zagreba zajedno s oba roditelja/skrbnika, odnosno samohranim roditeljem ili jednim roditeljem ukoliko se radi o jednoroditeljskoj obitelji, imaju jednaku prednost pri upisu.

**Člankom 5.** propisuje se da, ukoliko preostane slobodnih mjesta za upis nakon utvrđivanja prednosti sukladno predloženom u članku 4., u gradske dječje vrtiće mogu se upisati i djeca koja zajedno s jednim roditeljem/skrbnikom imaju prebivalište na području Grada Zagreba (odnosno djeca roditelja/skrbnika koji iz raznih životnih razloga nemaju oboje regulirano prebivalište na području Grada Zagreba, već jedan roditelj/skrbnik ima prijavljeno prebivalište na području druge jedinice lokalne samouprave).

**Člankom 6.** propisuje se da, ukoliko ostane slobodnih mjesta za upis nakon utvrđivanja prednosti sukladno predloženom u člancima 4. i 5., u gradske dječje vrtiće mogu se upisati i djeca koja zajedno s roditeljima/skrbnicima imaju prebivalište na području druge jedinice lokalne samouprave i djeca strani državljani koja zajedno s roditeljima/skrbnicima imaju boravište na području Grada Zagreba.

**Člankom 7.** propisuje se način ostvarivanja prednosti pri upisu djece u gradske dječje vrtiće na način da prednost pri upisu u programe gradskih dječjih vrtića za iduću pedagošku godinu u prvom redu ostvaruju djeca koja do 1. travnja tekuće godine navrše četiri godine života. Nakon upisa navedene djece, ukoliko gradski dječji vrtići ne mogu upisati svu prijavljenu djecu, djeca se upisuju na način da prednost pri upisu imaju: djeca roditelja invalida Domovinskog rata; djeca iz obitelji s troje ili više djece; djeca oba zaposlena roditelja; djeca s teškoćama u razvoju i kroničnim bolestima koja imaju nalaz i mišljenje nadležnog tijela iz sustava socijalne skrbi ili potvrdu izabranog pedijatra ili obiteljskog liječnika da je razmjer teškoća u razvoju ili kronične bolesti okvirno u skladu s listom oštećenja funkcionalnih sposobnosti sukladno propisu kojim se uređuje metodologija vještačenja; djeca samohranih roditelja; djeca jednoroditeljskih obitelji; djeca osoba s invaliditetom upisanih u Registar osoba s invaliditetom; djeca koja su ostvarila pravo na uslugu smještaja u udomiteljskoj obitelji, djeca koja imaju prebivalište ili boravište na području gradskog dječjeg vrtića te djeca roditelja koji primaju doplatak za djecu ili su korisnici zajamčene minimalne naknade. Prednosti iz stavka 2. ovoga članka, neovisno o navedenom redoslijedu, razrađuju se metodologijom bodovanja, a prednost pri upisu u okviru planiranog broja slobodnih mjesta po dobnim skupinama ostvaruje dijete s većim brojem bodova. Ukoliko dvoje ili više djece ostvari jednak broj bodova, redoslijed prednosti pri upisu, na listi objavljenih rezultata upisa, utvrđuje se prema kriteriju starosti djeteta, od starijeg prema mlađem.

**Člankom 8.** propisuje se da roditelji/skrbnici predaju zahtjev za upis djeteta u određeni verificirani program u pravilu onom gradskom dječjem vrtiću čije je sjedište ili područni objekt najbliže njihovom mjestu stanovanja.

**Člankom 9.** propisuje se obveza gradskih dječjih vrtića koji provode verificirani program predškole da osiguraju ostvarivanje programa predškole za djecu obveznike predškole koja nisu uključena u redoviti, posebni ili alternativni program predškolskog odgoja i obrazovanja.

**Člankom 10.** propisuje se obveza gradskih dječjih vrtića da postupak upisa djece, metodologiju bodovanja kao i popis dokumentacije kojima se dokazuju činjenice bitne za ostvarivanje prednosti pri upisu, provedbu inicijalnog razgovora s roditeljem/skrbnikom i djetetom, ulogu i rad stručnog povjerenstva gradskog dječjeg vrtića, sadržaj i način objave rezultata upisa (transparentnost) te način organizacije i ostvarivanja programa predškolskog odgoja i obrazovanja utvrde svojim općim aktom.

**Člankom 11.** propisuje se da stupanjem na snagu ove odluke prestaje važiti Odluka o načinu ostvarivanja prednosti pri upisu djece i mjerilima za naplatu usluga predškolskih ustanova Grada Zagreba od roditelja - korisnika usluga (Službeni glasnik Grada Zagreba 6/11, 19/11 i 15/12).

**Člankom 12.** propisuje se dan stupanja na snagu Odluke, sukladno članku 120. Poslovnika Gradske skupštine Grada Zagreba (Službeni glasnik Grada Zagreba 17/09, 6/13, 7/14, 24/16-ispr., 2/17, 9/17-pročišćeni tekst, 13/18, 20/18-ispr., 2/19, 8/21, 11/21- pročišćeni tekst i 17/21-ispr.), kojim je propisano da odluke i drugi opći akti stupaju na snagu najranije osmoga dana od dana objave.